নেপালে থাকা ভারতীয়দের জন্য বিশেষ অ্যাডভাইজারি জারি বিদেশ মন্ত্রকের

ওয়েব ডেস্ক: জেন-জি বিক্ষোভে জ্বলছে নেপাল। সেনার নির্দেশের পর পদত্যাগ করেছেন প্রধানমন্ত্রী কেপি শর্মা ওলি। একাধিক গুরুত্বপূর্ণ পদ থেকে ইস্তফা দিয়েছেন নেপালের মন্ত্রীরা। বিক্ষোভকারীদের তাণ্ডব, ভাঙচুর- লুটপাটে অগ্নিগর্ভ নেপালের পরিস্থিতি। পার্লামেন্ট, মন্ত্রীদের বাসভবনে আগুন লাগিয়ে দিয়েছে ছাত্র-যুবরা। আহত একাধিক মন্ত্রী। আগুনে ঝলসে প্রাণ হারিয়েছেন নেপালের প্রাক্তন প্রধানমন্ত্রী ঝালানাথ খানালের স্ত্রী রাজ্যলক্ষ্মী চিত্রকরেরও। পরিস্থিতির মোকাবিলায় নেপালের রাস্তার দখল নিয়েছে সেনাবাহিনী। এহেন ভয়ঙ্কর পরিস্থিতিতে বিদেশমন্ত্রকের তরফে নেপালে থাকা ভারতীয়দের জন্য বিশেষ অ্যাডভাইজারি জারি করা হয়েছে। নেপালে থাকা ভারতীয়দের আপাতত নিজেদের বাড়িতে থাকারই পরামর্শ দেওয়া হয়েছে। বাইরের অশান্তির মধ্যে আপাতত না বেরোনোর পরামর্শ দেওয়া হয়েছে। একইসঙ্গে, নতুন করে কোনও ভারতীয় নাগরিককে নেপালে যেতে নিষেধ করা হয়েছে।

উল্লেখ্য, নেপালে নাগরিকদের শান্ত থাকার বার্তা দিয়েছে সেনা বাহিনী। তাতেও পরিস্থিতি বদল হয়নি। নেপালের পরিস্থিতি নিয়ে উদ্বেগ প্রকাশ করেছেন ভারতের প্রধানমন্ত্রী নরেন্দ্র মোদী। নেপালের বাসিন্দাদের শান্তি বজায় রাখার আহ্বানও জানিয়েছেন তিনি।

আরও পড়ুন: নেপালের পরিস্থিতি নিয়ে উদ্বিগ্ন ভারত, কী বললেন নরেন্দ্র মোদি?

আর এরই মাঝে অ্যাডভাইজারি জারি করেছে বিদেশ মন্ত্রক। তাতে বলা হয়েছে, ভারতীয় নাগরিকরা আপাতত যাতে নেপালে না যায়। বর্তমানে যে সকল ভারতীয় নাগরিকরা নেপালে আছেন তাঁদের ঘরের মধ্যেই থাকতে বলা হয়েছে। পাশাপাশি, ভারতীয় নাগরিকদের স্থানীয় প্রশাসন এবং কাঠমান্ডুতে থাকা ভারতীয় দূতাবাসের পরামর্শ এবং নির্দেশ মেনে চলার পরামর্শ দেওয়া হয়েছে। তাই পর্যটকরা সীমান্ত থেকেই ফিরে আসছেন।

বিদেশ মন্ত্রক স্পষ্ট জানিয়েছে, নেপালের অশান্তকর পরিবেশে প্রয়োজন পড়লে নেপালে থাকা ভারতীয়রা কাঠমান্ডুতে ভারতীয় দূতাবাসের সঙ্গে যোগাযোগ করতে পারেন। যোগাযোগের জন্য হেল্পলাইন নম্বরও দেওয়া হয়েছে। +৯৭৭-৯৮০৮৬০২৮৮১ এবং +৯৭৭-৯৮১০৩২৬১৩৪ এই দু’টি নম্বরে যোগাযোগ করা এবং প্রয়োজনে হোয়াটসঅ্যাপ করতে পারবেন ভারতীয়রা। ভারত-নেপাল সীমান্তে নিরাপত্তা ব্যবস্থা জোরদার করা হয়েছে। কেন্দ্রের তরফে জানানো হয়েছে, সীমান্তের এই দিকে যাতে কোনও উত্তেজনা না ছড়ায় সে জন্য পরিস্থিতি উপরে নজর রাখা হচ্ছে।

দেখুন অন্য খবর